1. **GAIA: SARRERAKO IDEIAK ETA OINARRIZKO KONTZEPTUAK**

**1.1 EKONOMIA POLITIKOA, GIZARTE ZIENTZIA**

**Zer da ekonomia?**

Zientzia bat da, hanbat galderari erantzuna ematen diona.

-zergatik kontsumitzen dira produktu batzuk beste batzuk baino gehiago?

- zergatik gastatzen du sektore publikoak partida batzuetan beste batzuetan baino gehiago?

- zergatik ekoizten dituzte enpresek zenbait produktu eta ez beste batzuk?

- zergatik ematen dira langabezia, prezioen igoera edo krisialdi ekonomikoak?

- eta gisakoak…

Ekonomialari guztiek ez diote arlo berari garrantzia ematen (harreman sozialak, hazkunde ekonomikoa, matematika…). Beraz, ekonomiaren analisirik sinpleenean ondorio batera iritsiko gara: errealitatea aztertzerakoan, ezta hau eraldatzeko gomendioak plazaratzerakoan ere ekonomialariak ez datozela bat.

Ekonomia gizartean bizi diren/garen gizakion bizitzaren arazo oinarrizko eta gatazkatsuez arduratzen da, eta horrexegatik, horiek ulertzeko eta aztertzeko moduen inguruan desadostasunak eta ikuspegi desberdinak sortzen dira ekonomialarien artean.

*Horrela, adibide batzuk jarriko ditugu gaiaren izaera korapilatsuaren ideia bat emateko.*

*Badira ekonomialari batzuk zeintzuen kezka nagusia hazkunde ekonomikoaren izaera disparekoari, beren gizarteko arazo sozialei –langabeziari, pobreziari, emakumeen diskriminazio estrukturalari– edota ingurumenekoei azalpena eta konponbideak ematea den; beste ekonomialari batzuentzat, aldiz, ekonomiaren aldagai kuantitatibo batzuek hurrengo denboraldian izango duten jokabidea aurre esateko gauza diren eredu matematikoen garapena izango da bere interesgune nagusia.*

*Horrela ere izango ditugu Ekonomia gizabanako indibidualek hartutako erabakien ondorio gisa ulertzen eta aztertzen dutenak; eta bestetik gizabanako horiek halabeharrez beren kolektiboaren, bere gizartearen barne kokatzen eta aztertzen dituztenak, bien arteko interakzioan, hortik sortzen delarik Ekonomiaren oinarria.*

*Ikus dezakegunez, interesgune zeharo desberdinak eta gaiari heltzeko moduak ere.*

Arrazoi garrantzitsuenetako bat honakoa da: kutsu sozialeko arazoekiko ekonomialariek sentikortasunik duten ala ez, edota zein mailetan. Horrela, batzuek ekonomia politika arazo horiek konpontzera zuzenduta egon behar direla uste duten bitartean, beste batzuen esanetan, ekonomialariak berez politikariena, filosofoena, edo moralistena izan beharko litzatekeen esparruan ez dira zertan sartu.

**Ekonomia politikoa non?**

Ekonomia Politikoa izaera ekonomikoko aldagai desberdinen arteko loturak azaltzeko lagungarriak izango diren lege, teorema edo ondorioak osatzen saiatuko da, hauek etorkizunean gerta daitekeena aurreikusteko erabilgarriak izan daitezkeelarik.

Gure baliabideak eskuratzeko tresna merkatua da

Ekonomia Politikoa izaera ekonomikoko aldagai desberdinen arteko loturak azaltzeko lagungarriak izango diren lege, teorema edo ondorioak osatzen saiatuko da, hauek etorkizunean gerta daitekeena aurreikusteko erabilgarriak izan daitezkeelarik. Baina, kutsu sozial eta politikoa duenez ez du konponbide bakarra.

**1.2 EKONOMIA KONTZEPTUA ETA METODO ZIENTIFIKOA**

Ekonomia Politikoak zer ikertzen duen, eta horretarako zer metodologia erabiltzen duen ikustera; era honetan, ekonomialariak ados ez jartzeko arrazoiak zeintzuk diren sakontasun handiagoz aztertu ahal izango dugulako.

**Ikergaia**

Gizarte bateko gizabanako eta taldeak nola antolatzen diren eta ze jarduera burutzen dituzten gizarte horretako kideen biziraupena bermatuko duten baliabide materialak lortzeko.

Oinarria, kapital koletiboa:

- Biztanleria eta horrek lanerako duen gaitasuna, hots, lana

- Natur baliabideak edo natur kapitala

- Erremintak, makinak, azpiegiturak, instalakuntzak eta ekipamenduak, hots, kapital fisikoa

- Teknikak, jakintza eta ezagutza edo giza kapitala

- Elkarrekiko konfiantza edo kapital soziala

- Berrikuntza ahalmena edo kapital kreatiboa

Ekonomia, beraz, gizarte baten kapital kolektibotik abiatuta, pertsonen biziraupen eta duintasunerako diren ondasun materialen produkzio eta kontsumoaz, zein jabetza eta banaketaz ere arduratuko da.

Jarduera ekonomikoa: harremanez osatuta egongo da, izaera desberdinekoak, zehazki produkzio, banaketa, kontsumo eta jabetza harremanez.

Harreman hauek guztiak herrialde bakoitzean ematen den gizarteari eta politikari lotutako testuinguruaren arabera aldatuko dira. *Lau arlo horietan definitzen diren harreman horiek ez dira berdinak izango Kuban edo AEBtan, Japonian eta Mozambiken, edo Frantzian eta Txinan.*

Ezinbestekoa da ekonomia baten azterketa zehatza egin ahal izateko zientzia ekonomikoaren ikuspegi zabala izatea, beste gizarte zientziekin uztartuta egongo dena.

**Metodoa**

Teorema edo lege orokorren bitartez eta ondorio argi batera iristeko asmoz, errealitate konkretu bat aztertzeko ematen diren urratsen multzoa.

Lege eta teoria orokor hauetara heltzeko eredu ekonomikoak erabili dira. Eredu hauek errealitatearen sinplifikazio bat besterik ez dira. Gehienetan aztertu nahi dugun errealitatea hain da konplexua, ezinezkoa izango litzatekela bere osotasunean aztertu eta ondorio edo emaitza argi eta zehatzik ateratzea. Horrexegatik ereduak errealitatearen zati bat hartzen du kontuan.

**Iritziak eta aurreiritziak**

Ekonomia ikertzaile bakoitzak bere ikuspuntutik ikertzen du. Horregatik, gizarte zientzietan askoz eragin handiagoa izango du ikerlariaren beraren pentsaerak egiten den ikerketan eta horretatik aterako diren emaitzetan. *(Mundua ez da zuria edo beltza, ikusteko modu ugari daude)*

Ekonomia ikertzen duen pertsonaren sexu, adin, ideologia… arabera asko aldatzen da ikerketaren emaitza. Ikerlari bakoitzak bere interesekoa den zerbait aukeratu beharko luke, eta erabaki hau hartzerakoan bere pentsaera politikoa. Ekonomialari bakoitzak bere aukeraketa egiterakoan, beraz, juzku eta aurreiritzien eragina jasotzen du.

Ekonomia garestia denez dirua dutenen helburuetara mugatzen da ikerkuntza.

**Aztertu eta egiaztatzeko dauden zailtasunak**

Ekonomia Politikoa ezin dugu zientzia esperimentaltzat hartu, hau da, ezin dut mundu txiki bat sortu nire laborategian, politika mota desberdinak aplikatu eta honen emaitzak zeintzuk diren ikusi ahal izateko.Horrexegatik, arrazonamendu ekonomikoak balizko kasuetan egiten dira gehienetan. Horrela lortutako informazioaren bitartez, dedukzioz eta behaketaz egiaztaturik, zenbait erlazio, teoria eta eredu eraiki ahalko dira.

Halere, ereduen eraikitze prozesuan, ekonomialariak modu desberdinetan huts egin dezake:

* + Osotasuna eta zatia nahastuz: (agente ekonomiko batentzat ona dena ez da zertan ona izan behar denentzako).

*Adibidez: - politika protekzionista bat onuragarria izan daiteke herrialde batentzat, inportazioak jaitsaraziz kanpoko konpetentziatik ekonomia hori babestu egiten baitu, baina herrialde guztiek beste hainbeste egingo balute babes neurri hauek izan ditzaketen abantailak desagertu egingo lirateke.*

* + Gertakizun bat beste baten ostean edo batera jazotzeak ez du esan nahi bata bestearen ondorioa denik.Hazkunde demografiko handia daukaten Hirugarren Munduko herrialde askotan, adibidez, goseteak, eta oinarrizko beharren asegabetasuna ezaugarrietako batzuk izaten dira. Horrek esan nahi al du gosea edo pobrezia hazkunde demografikoaren ondorioa direla?. Esan daiteke hazkunde demografikoaren arazoa konponduz gero, besteak desagertuko liratekeela zuzenean?. Ezin da esan bata bestearen ondorio zuzena denik. Hazkunde demografikoa beste askoren artean kontutan hartu beharreko aldagaia da.

Logikaren aldeko akats hauetaz gain, teoriak egiaztatzerakoan badago beste zailtasun bat, zehazki: egiaztapen berdinaren aurrean oso interpretazio desberdinak eman daitezkeela. Edozein gertakizun edo informazio objektiboa hartuta, horren inguruan egin daitezkeen interpretazio eta balorazioak erabat subjektiboak eta diferenteak izan daitezke. *Eta hau egiaztatzeko egunkariak irakurtzea besterik ez daukagu, sindikatu, patronal, akademiko edota alderdi politiko desberdinetako ordezkarien adierazpenak horrelakoetan bereziki kontraesankorrak izaten baitira.*

**1.3 GIZA BEHARRAK ETA SISTEMA EKONOMIKOA**

Ekonomia Politikoak aztertzen duen jarduera ekonomikoa gizakiok ditugun beharrak asetzeko egiten da. Mota askotako beharrak daude baina jarduera ekonomikoaren bidez asetzen diren beharrak ezaugarri zehatza dute: gizakien lana eta esfortzua behar izan dute.

Jarduera hori aurrera eramateko ezartzen den gizarte antolaketa zehatza dira sistema ekonomikoak. Sistema ekonomikoak ekonomia, harreman jakin batzuen arabera definitzen dira. Baina harreman horien adierazpena ezberdina da momentu historiko eta lurralde batzuetan edo besteetan, gizarte bakoitzean bertan eta une horretan nagusi diren balore, baliabide, ezagutza maila, botere harreman, instituzioen arabera.

Gizartean nagusi diren arau hauen arabera hartzen dute sistema ekonomikoek bere ezaugarri zehatzak eta modu jakin batean erantzuten dute euren egiteko nagusiari, hots, erabaki **zer produzitu, nola produzitu, eta norentzat produzitu.**

Hor agertzen zaigu jarduera ekonomikoa gidatzen duen oinarrizko printzipioa, alegia, gizakien ondasun eta zerbitzuen desio eta behar ia mugagabeen eta hauek produzitzeko behar diren baliabide urrien arteko gatazkari erantzun beharra.

ZER produzitu (eta ZENBAT) Behar eta nahi den guztietarik zer ekoitzi eta zenbat.

- luxuzko ondasunak edo premiazko ondasunak?

- kontsumo-ondasunak (janariak, jantziak, esaterako) edo kapital-ondasunak(makinak, autopistak)?

- kalitate handiko alkandora gutxi batzuk ala merkeago asko?

NOLA produzitu (eta NORK) Nork, zein baliabidez eta zein produkzio-teknikaren bitartez

- lanean intentsiboagoak edo kapitalean intentsiboagoak diren teknikak?

- kutsagarriagoak edo ez hain kutsagarriak direnak?

- denok ala bizitzeko errenta bat behar dutenek?

- batzuek lan batzuk, besteek batzuk, zeinek zer?

NORENTZAT produzitu Nork jasoko dituen ahalegin ekonomikoaren fruituak

- nola banatuko da errenta?

- denontzat edo batzuentzat (adibidez boteredunentzat)?

- denontzat berdin edo modu disparekoan?

**Sistema ekonomikoak**

Bistan denez aurreko galderei erantzutea ez da soilik arazo tekniko bat, ez dira bakarrik baldintza teknikoak (produkzio-baliabideak eta teknologia) erantzun posibleen gain eragiten dutenak; horiekin batera antolaketa sozialak edota gizartean nagusi diren baloreek ere zerikusi handia izango dute galdera horiei emango zaien erantzunean.

Historian zehar gizarteek erantzun desberdinak eman dizkiete galdera hauei.

Gure garaira etorrita ikusiko dugu gizartearen antolakuntza motaren arabera, sistema desberdinak badaudela galdera horiei erantzunak emateko. Horrela,

* planifikazioko ekonomietan ESTATUAK erabakiko du (adb. Sobietar Batasuna edo Europa ekialdeko ekonomia sozialista ohiak).

Baliabideen esleipena Estatuak (Gobernuak) egiten du. Plangintza estataleko bulegoko teknikariek zer, nola eta norentzat produzitu erabakitzen dute eta enpresek gobernuaren aginduak betetzen dituzte. Sistema honetan produkzio faktoreen jabetza Estatuarena da, ez da pribatua.

* merkatuko ekonomietan MERKATUAK erabakiko du (alegia, eragile ekonomikoek, eskari eta eskaintzaren bitartez) (merkatuko ekonomia, ekonomia kapitalistei esaten zaie, nahiz eta merkatuko ekonomia puru pururik ez den existitzen).

Zer, nola eta norentzat produzitu, merkatu sistemaren bitartez erabakiko da. Kasu honetan erabakiak enpresa eta kontsumitzaile askoren artean hartzen dira. Enpresa bakoitzak errentagarriena ateratzen zaion ondasuna ekoizten saiatuko da eta kontsumitzaile bakoitzak gehien komeni zaiona erosten.

* ekonomia mistoetan: MERKATUA + ESTATUAren esku-hartzea

Ekonomia mistoetan sektore publikoaren eta pribatuaren artean erantzuten diete zer, nola eta norentzat produzitu galderei. Gaur egun ezagutzen ditugun

sistema guztiak mistoak dira, kasu batzuetan merkatuaren bidezko jarduketa nagusi dela , beste batzuetan Estatuaren aldeko erabakiak.

**Sistema kapitalistaren oinarrizko printzipioak**

Sistema kapitalistaren azterketari ekinez garatu da zientzia ekonomikoa eta baita pentsamendu korronte nagusiak.

1. Norbanakoaren protagonismoa eta jabego pribatua

Sistema ekonomiko kapitalistan eragile ekonomiko nagusia gizakia da. Nahi duen jarduera burutu dezake besteen eskubideak eta lege orokorrak errespetatuz. Horregatik ekonomia horiei merkatu askeko ekonomiak deritze. Ekonomia hauen jarduera ekonomikoaren xede nagusia norbere irabaziak dira, ahalik eta irabazi gehien lortzea alegia. Eta aukera hori gauzagarria egiteko indarrean dagoen tresna nagusiena jabego pribatua da. Norbanakoak eskura dauden ondasunak bere jabegokoak egin ditzake, estatuak interes orokorrekoak izendatuak salbu.

*2.* Merkatuaren subiranotasuna (trukaketak egiteko askatasuna)

Sistema kapitalistan truke hori norbanakoak parte hartzen duten merkatuak bideratzen ditu, kanpoko eraginik gabe. Irabazteko nahiak eragiten du erosleak erosi nahi duena ekoiztea eta merkaturatzea ahalik eta prezio handienean, eta erosi nahi duenakproduktu horrengatik ahalik eta diru gutxien ordaintzea. Bi borondate horiek bat egiten duenean ematen da truke kapitalista, merkatuan eginikoa, prezio edo balio monetario baten truke. Merkatua deitzen zaio bi borondate horiek bateragarri egiten duen guneari, izan fisikoa edo ez.

*3.* Lanaren merkantilizazioa (Lana merkantzia trukatzeko)

Sistema kapitalistaren berezitasun gehigarria da merkatua hedatu izan lana eta lurra (natur baliabideak) ere salgai bihurtuz. Lanaren merkantilizazioa da sistema honen gako eta gatazka iturri nagusia.

Baliabide ekonomikoen jabeak dira produkzio antolatzen dutenak, lanarena barne. Langileak ez du produkzio-biderik, bere lan-ahalmena du bakarrik, hura saldu eta ordaina jasoz bere beharrak asetzeko. Eta jabeak lan ahalmen hori behar du ondasun ekonomikoak eta salgaiak produzitzeko. Beraz, gatazka nabaria dago bi kolektibo horien artean.

Gatazka etengabea da kapitalismoan errenta horren banaketaren zatirik handiena izateko. Baina horretan guztian kapital jabeek aukera gehiago dituzte.

Langileei ordaintzen zaien errentak behar direnez salgaia saldu ahal izateko soldata txikiko politikak ondorio kaltegarriak izan ditzake sarritan kapital jabeentzat ere.

**1.4 PENTSAMENDU EKONOMIKOAREN KORRONTE NAGUSIAK**

**Merkantilismoa** (XVII. eta XVIII. mendeetan)

Ez da eskola bat, ez du ez autore ezta libururik ere. Proposamen bat da. Industria Iraultza eta lehen iraultza teknologikoak eman ziren garaian sortua. Garai honetan sortu zen estatu nazionala, desagertu zen sistema feudala, eta merkataritzak gorakada nabarmena izan zuen.

Ikuspegi honen aldekoentzat kanpo merkataritza da herriale baten garapena gertatzeko jarduerarik garrantzitsuena.

* Esportazioak (X): eskariaren gorakada suposatzen dute, eta beraz, diru sarreren iturri bat.
* Inportazioak (M): barruko eskaria gutxitu egingo da, eta horren eraginez barneko produkzio maila ere murriztu egin beharko da, dagoen eskarira egokitu ahal izateko. Gainera, inportazioek ez dute errentarik sortzen produkzio hori gure herrialdetik kanpo ekoizten baita.

Merkantilisten iritziz, agintarien helburu nagusia merkataritza balantza positiboa lortzea zenez, neurri protekzionistak erabat beharrezko bihurtzen ziren (arantzelak, esportazioetarako laguntzak, kontingenteak,...) esportazioak sustatu, barneko produkzioa babestu, eta inportazioak eragozteko.

Defizita sortzen zen bakoitzean, herrialde horrek urre galera jasaten zuen, eta egoera hau oso arriskutsua zen hauen teorien arabera. Garai hartan nazioarteko moneta sistemarik ez zegoenez, urrea edota zilarra ziren soilik nazioarte mailan onartzen ziren ordainketa modu bakarrak, eta merkataritza defizita edukitzeak inportazio eta esportazioen arteko aldea bi metal hauen galeren bidez bete behar zela suposatzen zuen. Aitzitik, merkataritza balantzako superabit bat oso desiragarritzat jotzen zen metal preziatuen sarrera zekarrelako.

**Fisiokratak** (XVIII. mendea)

Hau eskola bat da, eta bertako autore ezagunetako bat F. Quesnay (1694-1774) da. Berak egin baitzuen ekonomiaren lehen tabloi idatzia, hauda, ekarpen idatzi eta osatu bat egiteko lehen saiakera.

Merkataritzari beharrean hauek nekazaritzari emango diote garrantzia, eta Frantzian garatzen da batez ere; hemen, % 75a nekazaritzari lotua zegoelako. Aberastasuna neurtzeko produkzio ahalmena erabiliko dute eta ez urre eta zilarra. Produkzio ahalmen hori nekazaritzak emango die. Lur jabe handien interesak defendatze dituen dotrinari jarraituko diote.

Merkantilisten proposamenak errefusatuz, fisiokraten esanetan, gobernuek ez zuten esku hartu behar ekonomiaren antolaketan, gutxienezko arlo batzuk babesteko izan ezik, hala nola, kontratazio askatasuna edota bizitza eta jabetza pribatua. Ildo horretatik doaz hain zuzen ere Vicent de Gournay frantziarrak ondoko esaera famatuaren bitartez adierazitakoa: "laissez faire, laissez passer" (utzazue egiten, utzazue pasatzen), merkataritza jarduera librea proposatzen duena. Alde horretatik esan daiteke fisiokratak aurre-liberalismo ekonomikoaren sortzaileak direla.

**Eskola klasikoa** (XVIII. eta XIX. mendeak)

Onartzen da eskola honekin sortu zela ekonomia zientzia gisa. Ikuskera honen enbor ideologikoaren egile garrantzitsuena Adam Smith da eta berarengandik abiatuko dugu gure azalpena. Ondoren, David Ricardo aipatuko dugu, bera izan zen Adam Smithek mahai gaineratutako ideia eta proposamenak garatu eta formalizatu zituena. Aipamen laburra egingo diegu halaber beste autore batzuei: J.B. Say (bere “merkatuaren legea” formulatu izanagatik ezaguna dena), eta beste bi, Eskola Klasikoan kokatuak izaten diren arren izatez pentsamendu klasikoarekiko nahiko kritiko izan zirenak: Thomas Malthus eta John Stuart Mill.

**Adam Smith** (1723-1790)

Autore hau eskola klasikoaren ardatz ideologikoa dela esan dezakegu, eta bere tesi nagusia honela laburbil dezakegu: gizartearen funtzionamendu ekonomikoak merkatuaren legean, norberaren interes indibidualean, eta lehian (konpetentzian) egon behar zuen oinarrituta.

Merkatua bera bakarrik erregulatzen den mekanismoa da, hots, prezio sistemak jarduera ekonomikoa antola dezake inoren laguntzarik gabe. Horretaz gain, haren ustez merkatua inpertsonala da, objektiboa, ez du bereizketarik egiten, ez du faboritorik, eta honen bitartez klasikoek amaiera eman nahi zieten noble eta aristokraten abantaila eta pribilejioei, eta orokorrean estamentu desberdinetan banatutako garai hartako gizarteari.

Merkatua da bere pentsamenduen ardatzetako bat eta bera da ‘laissez faire’ delakoren defendatzaile sutsuetako bat, hala, gobernuak arlo ekonomikoan burutzen duen esku-hartzea salatuz. Bere ustez gobernuek behar baina gehiago gastatzen dute, eta eraginkortasunik gabekoak eta ustelak izaten dira normalean. Beraz, gobernuak zenbat eta gutxiago parte hartu ekonomiaren antolaketan hobeto.

Smithek gizarte osoaren ongizatea lortzeko bakoitzak bere interes indibiduala bilatu behar duela proposatzen du. Baina, lehia gogorra sortuko da, eta honek hainbat ondorio sortuko ditu; enpresariek bere merkantziak produkzio-kostutik hurbil egongo den prezio batean saldu beharra, kostuak baxu mantendu beharra, eta bere merkantzia zein izango den merkatuaren esku egotea esaterako.

Beste esparruetako bat lanaren zatiketa izan zen, hau da, zerbait ekoizteko langile bakoitza produkzio fase guztiak betetzen jarri beharrean, bakoitza fase jakin batean espezializatuta ipintzea. Hala, konturatu zen honek abantaila batzuk ekarriko zituela: langileen trebetasuna gehitu, denbora aurreztu, eta makineria erabiltzeko posibilitatea eskaini. Smithek lanaren zatiketa garrantzia handikotzat jo zuen hazkunde ekonomikoa bultzatzeko.

Smithek azpimarratu zuen beste ideia bat mozkin edo irabazien funtsezko zeregina izan zen. Irabazi horiek makinerian berrinbertituz gero lanaren banaketa areagotu egin zitekeen, eta honen ondorioz produktibitatea eta aberastasuna handitu egingo zela zioen. Honengatik guztiagatik, Smithen esanetan, mozkinen metaketa izango da ekonomiaren motorra, aberastasuna sortuz, gizartearen hobekuntza ekarriko duena.

Batzuek Smithen liberalismoa erromantikoa zela esan dute, bere begien aurrean osatzen ari zen kapitalismoaz nahiko ikuspegi baikorra zuelako. Baina ez dugu ahaztu behar hau guztia beronen testuinguruan kokatu egin behar dugula, hau da, lehenengo industria iraultza ematen ari zen garaian, sistema kapitalistaren lehenengo urratsak ematen ari zirenean. Smith beraz, sistema honek geroxeago sortutako hainbat kalte (hiri industrialen eraketa eta hauetan pilatutako langileek bizi izandako bizi baldintza gogorrak) sakontasunez aztertzeko aukerarik ez zuen izan.

**David Ricardo** (1772-1823)

Ricardo izan zen pertsonaiarik azpimarragarriena klasikoen ideien ondorengo garapenari eta metodo asbtraktuen erabilpenari dagokionez. Smithekin bat puntu skotan, baina gehienbat liberalismo eta jabetza pribatuen defentsan.

Errentaren banaketa zen ekonomiaren puntu garrantzitsuenetako bat, eta gizarte klase nagusien (langileak, kapitalistak eta langileak) arteko errentaren banaketa aztertu zuen. Ondorio modura atera zuen gizarte klase batek lortutako errentaren gorakada beste klase bati kendutakoaren ondorioa zela. Beraz, produkzio prozesutik sortutako errentak banatzerakoan talde sozialen arteko (lurjabe eta kapitalistak) gatazka bat zegoela.

Hedapen ekonomikoaren prozedurak erak eraman lezake egoera geldikorrera (kapital-metaketa eta garapena gelditu). Hedapen ekonomikoak biztanleriaren gehikuntza ekarriko baitzuen, hortik elikagaien beharrak areagotuz, eta horri aurre egiteko, lurraren errendimendu beherakorraren ondorioz, elikagaiek gero eta prezio altuagoak izango lituzkete.

Garrantzi handia izan zuen beste puntu bat abantaila konparatiboen teoria izan zen, non, herrialdeen arteko elkartruke edo merkataritza librea oso onuragarria zela azaltzen zuen. Beraz, honekin herrialde bakoitza erlatiboki kosturik txikiena duen horretan espezializatu behar dela dio, espezializazio horrek herrialde guztientzat abantailak izango dituelako. Hala, honek librekanbismoaren teoriara garamatza.

**Jean Baptiste Say** (1767-1832)

Lege orokor bat formulatu zuen, non, eskaintza maila bakoitzak bere eskaria sortzen duela baieztatzen duen, hau da, edozer produzitzen delarik edonork erosiko du. Teoria honek merkatuan oreka bat sortuko du, eskaintzak nahiko ordainbide edo errenta sortzen dituelako produzitutako guztia eskatu ahal izateko, eta, beraz, ez delako posible ekonomia batean eskari faltarik egotea, alegia, ezinezkotzat jotzen du superprodukzio krisialdirik gertatzea.

Hortaz, Sayren ustez dirua tresna bat besterik ez da, ondasun desberdinak eskuratzeko baliagarria den tresna.

**Thomas R. Malthus** (1966-1834)

Munduaren ikuspegi ezkor samarra zeukan. Biztanleriaren ugaritze ekonomikoarekin kezkatuta zegoen, bere ustez lurra baliabide mugatua izanik, elikagaien ekoizpenaren handitze erritmoak muga nabarmenak zeuzkan, eta nekez erantzun ahal izango zien biztanleria geroz eta handiago baten janari beharrei. Hortaz, biztanleriaren hazkundea, gerra eta gosetea gerren bidez erregulatuko ziren.

Estankamendu edo saturazio orokorreko fenomenok ere kezka sorrarazten zion, hau da, merkantzia gehiegi zegoen eta erosle nahikorik ez. Fenomeno hau ez da bizitzeko oinarrizko ondasunekin gertatuko funtsezkoak ez diren horiekin baizik. Horregatik gainprodukzio krisi horiek saihesteko bere errezeta: Estatuaren zein dirudunen gastua estimulatzea (lurjabeen errentak mantentzearen alde azaldu).

**John Stuart Mill** (1806-1873)

Produkzioaren eta banaketaren legeak bereizi zituen, lehenengoa naturak eta teknologiak baldintzatzen dute, eta pertsonek ezin dute eraldatu. Bigarrenean, berriz, gizakion esku dago, eta aldakorra da. Analisi ekonomikoaren errenta banaketaren gaiaren izaera politiko eta soziala barneratu izana da bere ekarpen garrantzitsuenetako bat.

Ekonomia ezegonkortasunaz ere kezkatuta azalduko da, egoera geldikor eta mozkin tasa beherakorren azalpenen haritik. Errentagarritasun txikiagoaren aurrean Estatuak esku hartu beharra zuen, zergen bidez soberakin parte bat bereganatu eta gizarte eta ekonomiaren garapenerako onuragarri izango ziren proiektuetan inbertitu eta finantzatzeko.

**Eskola marxista (Karl Marx** (1818-1883)**)**

Marxen analisiaren teoria Lan Balioaren Teorian dago, eta bere ustez ondasunari balioa ematen diona lana da, produktu hori ekoizteko erabiltzen den lana, lan zuzena eta zeharkakoa.

Autore honen helburu nagusia gizarte kapitalistetan ematen ziren funtzionamendurako legeak aurkitu eta azaltzea zen. Ildo horretan, eredu ekonomiko bat osatu zuen, zeinean azaleratzen zuen sistema kapitalistak funtzionatzen jarraitu ahal izateko, ezinbestean langileria esplotatu egin behar zuela. Bere filosofian jabetza pribatuaren, indibidualismoaren eta liberalismo ekonomikoaren aurkako jarrera argia mantentzen zuen, langileriaren zapalkuntza salatuz eta eredu ekonomiko zuzenago baten alde borrokatuz.

Plusbalio kontzeptua (langileen soldataren eta produktuaren balioaren arteko aldea) da zapalkuntza horren gakoa ulertzen laguntzen diguna. dela. Langileak behartuta ikusten dira kapitalistei euren lan-eskua saltzera, eta hauek produktuaren balioaren zati bat besterik ez diete ordaintzen, gainerakoa, plusbalioa delakoa, kapitalaren jabeak eskuratuz. Marxen iritziz, beraz, kapitalistek jasotzen zuten etekina, langileen zapalkuntzaren ondorioa zen, eta ez kapitala alokatzeagatik edo berrikuntzak egiteagatik kapitalak jasotzen zuena.

Kapitalismoa hondamendira kondenatuta zegoela frogatu nahi zuen, eta horrek sistema ekonomiko berri baten agerpena ezinbestean ekarriko zuela, kapitalismotik sozialismorako bidea eginez. Bere esanetan, kapitalismoa definitzen zuten ezaugarriak eurak ziren sistema haren porrota eragingo zutenak. Ekonomia kapitalistaren ezaugarrietako bat kapitalisten arteko lehia denez, plusbalioa ateratzen jarraitu ahal izateko enpresariek euren produkzio kostuak gutxitzen saiatu behar dute, lan baldintzak okertuz eta soldatak murriztuz, adibidez. Honek guztiak kontsumo mailan eragin negatibo argia izango zuela iragarri zuen Marxek eta, ondorioz, baita kapitalisten mozkin edo irabazi tasan ere. Mozkinen beherakada hori eragozteko, beraz, bi aukera zeuden Marxen esanetan:

1. Produkzioaren mekanizazioa, langileen ordez makineria ezarriz, baina kasu honetan etekinak gutxitu egiten zirela ere argudiatzen zuen; geroz eta langile gutxiago zegoenez, hauen esplotazioaren bitartez plusbalioa ateratzeko geroz eta aukera gutxiago zegoelako. Eta horrez gain, kalean, langabe, geratutako langileek (“erreserbarako industri armada” Marxek izendatu zuena) presio nabari bat sortarazten zuten oraindik lanean zeuden pertsonen soldatetan, hauek beherantz eramanez.
2. Hedapen prozesu bat bultzatu, kapital gehiago inbertituz eta langile gehiago kontratatuz, baina lan merkatuko eskariaren gorakada horrek langabezia murriztu eta soldatak igoaraziko zituen, enpresarien irabazi mailaren kaltetan.

Horrela, modu batean edo bestean, Marxen ustez argi zegoen enpresarien mozkin tasak joera beherakorra zeukala, krisialdi etengabeak eta sistemaren porrota eraginez.

Marxek bere teoriak formulatu zituenetik sistema kapitalistak hainbat gora-behera izan ditu, krisialdiak eta goraldiak. Kapital metaketarako baldintzak aldatu egin dira etengabe, internazionalizazio gehikorrak, iraultza tekniko eta teknologikoek, merkatu berri eta zapalkuntzarako aukera berriak sortu dituzte garai desberdinetan. Bistan da Kapitalismoak bizirik dirauela eta egungo kapitalismoa ez dela duela bi mendekoa; baina Marxek nabarmendutako ezaugarri eta sistemaren barne kontraesan batzuek ere hor jarraitzen dute, kapitalismoaren bilakaeraren baldintzatzaile izaten ere.

**Eskola neoklasikoa (edo marjinista)**

Korronte honek baditu korronte klasikoarekiko bategite-puntuak eta haustura-puntu batzuk ere. Neoklasikoek ez dute jadanik hitz egingo Ekonomia Politikoaz, baizik eta Ekonomiaz (Economics, Physics edo Mathematics aipatzen den bezala), adierazi nahian zientzia zehatz batez ari zirela eta, hori horrela izanda, gizarte eta politikaren inguruko aldagaiak ez zutela zeresanik arazo ekonomikoak aztertu eta esplikatzerakoan. Ildo hori eutsiz, autore hauek euren ereduetatik ateratako ondorio, lege eta teoremak edozein garaitan eta edozein lekutan baliagarriak zirela uste zuten, aztertzen den errealitate bakoitzaren testuinguru sozial eta politikoa alde batera utzita.

Neoklasikoek matematikaren erabileraren garrantzia analisi ekonomikoan azpimarratu zuten, baina metodologia horretan gehiegi sartuta egoteagatik beste ekonomialari batzuen kritikak jaso behar izan zituzten, analisi horren erabilpenak errealitatearekiko kontaktua galtzea zekarrela argudiatuz.

Klasikoekin komunean dituzten elementuen artean adierazgarriena merkatu sistemaren aldeko aldarrikapena dela esan dezakegu. Neoklasikoen ustez, merkatua akatsik gabeko tresna da, jarduera ekonomikoa bera bakarrik antolatzeko gai dena. Merkatuko prezioen eraketa azaltzea izango da beren kezka nagusietakoa, horretarako kontsumitzaileen eta produktugileen jokabide arrazionala oinarri hartuta. Batzuek beren baliagarritasuna maximizatzeko helburua agertuz eta besteek beren etekinak, eskari eta eskaintza osatuko dute, lehenengoa prezioarekiko beherakorra eta bigarrena gorakorra. Horien intersekziotik lortzen da merkatu-oreka. Merkatuko emaitza onuragarria izango da prezioen determinazioko prozesuak lehia perfektuko baldintzetan gertatzen badira. Ikuspegi honetatik konglomeratu industrialak edo sindikatuak sistema ekonomikoaren inperfekziotzat hartuko dira.

Merkatuek, hortaz, oreka egoerara eramango dute ekonomia. Eta ager daitezkeen desorekak behin behinekoak edo koiunturalak, izango dira, merkatua egoera horiei irtenbidea emateko gai baita inoren laguntzarik gabe, bereziki Estatuaren eskuhartzerik gabe.

Ildo horretatik, neoklasikoen proposamenetan, enplegu betea deritzon egoera (lan egin nahi duten guztiek lanpostu bat aurki dezakete epe laburrean; ia biztanleria aktibo osoak lana dauka) ziurtatuta egongo litzateke. Lan merkatuan desorekaren bat azalduz gero (langabezia = gehiegizko eskaintza), merkatuaren legeak berak konponduko luke egoera hori soldaten murrizpenaren bitartez (gehiegizko eskaintzaren aurrean, lan merkatuko prezioek behera egingo dute). Alokairu maila baxuagorekin enpresariak lan-esku gehiago kontratatzeko prest egongo lirateke, langabeziari amaiera emanez. (analisi hau oinarrituta dago orokorrean prezioen, eta kasu honetan zehazki, soldaten malgutasunean).

**Keynesiarrak**

Neoklasikoen analisietatik ondorioztatzen da estatuaren esku-hartzearen aurkako jarrera argia. Baina pentsamolde honek bere gaitasun falta frogatu zuen XX. mendeko 20ko eta 30eko hamarkadetan mendebaldeko ekonomia gehienetan emandako krisialdia konpontzen saiatzerakoan. Ekonomiaren arlo teorikoak, beraz, aldaketa bat behar zuen, John Maynard Keynes (1883-1946) britaniarrak eskaini zuena. Bere lanik ospetsuena: The General Theory of Employment, Interest and Money (Enpleguari, Interesari eta Diruari buruzko Teoria Orokorra).

Merkatuak orekarantz daukan berezko joeraren argudioa errefusatuz, ekonomialari honek Sayren legearen aurkako jarrera argia erakutsi zuen, eta ondorioz ekonomiak enplegu betearekiko zuen ustezko joera automatikoa ukatuz ere. Bere ikerketen arabera, merkatuek errealitatean lehia perfektuko eredutik urrun kokatzen dituzten zurruntasun eta inperfekzioak izaten dituzte, eta horregatik prezio eta soldaten malgutasunak gehienetan ez du funtzionatzen mekanismo orekatzaile gisa.

Keynesek ikuspegi makroekonomikoa lehenetsi eta arreta eskarian jarri zuen. Horrela bere analisi teorikoaren ardatz nagusietako bat Eskari Agregatua deritzon aldagaian dago, ekonomia batean dagoen eskari pribatu eta publiko osoa adierazten duena. Bere azalpenaren arabera, eskari agregatuak funtsezko eginkizuna dauka ekonomian, jarduera ekonomikoaren mailaren zein enplegu mailaren determinante gisa, bai epe laburrean bai luzean. Horrela, bada, ezegonkortasun ekonomikoa eskari agregatuaren ibilerarekin lotuta egongo litzateke.

Horrez gain, bere iritziz, eskariaren gorabeherak neurri handi batean inbertsioaren fluktuazioen menpe leudeke. Eta inbertsio erabakiak oso sentikorrak direla enpresarien expektatibekiko, modu horretan ziurgabetasuna barneratuz analisi ekonomikoan.

Ekonomiari bere kabuz utzita haren bilakaera leun eta egonkorra bermatzeko zeuden arazo eta zailtasun handien aurrean, Keynesek esku-hartze publikoaren aldeko jarrera argia hartuko du, zehazki eskaria egonkortzeko politiken funtsezko eginkizuna defendituz (bereziki politika fiskalaren bitartez). Alegia, Keynesen ustez, merkatuak ez zuen bermatzen enplegu betea deritzon egoera, eta horregatik Estatuari arlo ekonomikoan funtzio aktiboa eman behar zitzaiola aldarrikatzen zuen, honek egon zitezkeen arazo eta desorekak politika ekonomikoaren bitartez konpondu ahal izateko (gastu pribatuaren eskasia gastu publikoarekin konpentsatuz, adibidez).

Bigarren Mundu Gerratearen ostean keynesiarrek proposatutako neurri eta politikak mendebaldeko herrialde gehienetan aplikatuak izan ziren. Gerra osteko denboraldi horretan hazkunde ekonomiko tasa handiak ezagutu ziren "Ongizate Estatua" delakoaren agerpenarekin batera. Honen ezaugarri nagusia zera da, gastu publikoaren hazkundeak gutxieneko beharrizan sozialen eskaintza ziurtatu zuela (hezkuntza eta osasuna) biztanleen ongizate maila neurri handi batean hobetuz sozialismoaren mehatxuari aurre eginez.

**Monetaristak**

Horrela bada, nahiz eta 70eko hamarkadara arte aplikatzen ziren politiketan keynesiarren teorien eragin handia sumatu, Estatuaren esku-hartzearen aurkako ikuspegiak eta teoriak ez ziren erabat baztertuta geratu, eta apurka-apurka prestigio akademikoa lortzen joan ziren. “Chicagoko Eskola” deritzona izan da, alde horretatik, ahalegin handienak egin dituena neoklasikoen ildoa berreskuratzeko. Milton Friedman (1912-2006) da korronte honen ordezkaririk ezagunena.

Beren aldarrikapenaren muina Estatuaren gehiegizko pisuan eta politika fiskalari ematen ari zitzaion gehiegizko garrantzian kokatzen da.

Merkatuen autorregulazioaren defentsa: enplegu betera eramango duena merkatua da, beti ere libreki eta malgutasunez funtzionatzen uzten bazaie. Hortaz, lehentasunetako bat merkatuetan egon daitezkeen zurruntasunak ezabatzea izango da (bereziki estatuaren araugintza eta sindikatuen eragina).

Bere ikuskerak fenomeno monetarioetan eta inflazioan jartzen du arreta nagusia, fluktuazio ekonomikoak fenomeno monetariotzat joz. Estatuaren eginkizuna hazkunde ekonomiko errealarekin bateragarri den diru-eskaintza ziurtatzera mugatu behar da, prezioen gaineko gehiegizko presiorik sortu gabe.

Esan beharra dago ekonomialari hauen teoria eta proposamenek oihartzun handia izan dutela 70ko hamarkadaren hasieran emandako krisialdiaren ondorioz, azken finean, hauek teoria keynesiarren alternatiba moduan agertzen baitziren. Proposamen keynesiarren nolabaiteko porrotaren aurrean monetaristek Estatuaren etengabeko parte-hartzea arlo ekonomikoan salatu dute. Zalantzarik gabe teoria neoklasikoaren birformulazio hau gaur egun nagusi da mundu akademiko teorikoan; eta ikuskera horretatik eratortzen diren errezetak bere egin dituztela gobernu askok (merkatu sistemaren, lehiakortasunaren eta liberalizazioaren aldeko neurriak; pribatizazioak; zergak jaitsi eta gastu publikoa murrizteko politikak…). Bistan denez, 80ko hamarkadaz geroztik nagusituko diren politika ekonomiko neoliberalen euskarria da ikuspegi teoriko neoklasikomonetarista.

**Eskola minoritarioa**

**Postkeynesiarrak**

Keynesen lanaren izaera estatikoa gainditu eta egungo arazo nagusien berri ematen saiatu nahi dute. Horretarako Keynesen lanean horren garatuta ez dauden hiru elementu barneratuz: errenta banaketaren teoria, moneta eta finantza instituzioen papera, eta azkenik, industria sektorearen efizientziaren baldintzatzaile diren sindikatuen eta enpresa multinazionalen papera.

**Ekonomia marxista**

Materialismo historikoaren eta balioaren teoriaren birformulaziotik abiatuta, hainbat analisi garatu dituzte. Hasi Ekialdeko herrialdetako ekonomia dogmatikotik eta ekonomialari neorikardianoetaraino, tartean korronte desberdinak aurki ditzakegu, esaterako: hazkunde ekonomikoaren disparekotasunen gain arreta jartzen dutenak, Lan Balioaren teoria egungo baldintza ekonomikoetara egokitu nahi dutenak edota ekonomia kapitalista modernoetan ematen den kapital metaketaren mekanismoei erreparatu nahi dietenak.

**Instituzionalistak**

Eredu neoklasikoaren izaera formalista eta irreala kritikatzen dute. Bere analisiak, batez ere, jokabide ekonomikoetan eragiten duten erakunde (instituzio) sozial eta politikoen azterketa bilatzen dute. Jarduera ekonomikoa ezin da aztertu haientzat hura ematen den gizarte erakundetzea kontuan hartu gabe. Horrela, erabakiak modu indibidualean eta arrazionaltasun osoz hartzen duen agente ekonomikoa ukatu, eta aitzitik, honakoa diote: pertsonek taldeetan eta kolektiboetan elkar eragiten dutela eta antolaketa horrek eragiten duela jokabide ekonomikoetan: arauak, legeak, kontratuak, ohiturak… funtsezkoak direla pertsonen artean eraikitzen diren harreman ekonomikoetan.

**Garapenaren ekonomia**

Azpigarapenaren arazoen jatorria aztertu eta hura gainditzeko proposamenak eskaintzeko xedea duen korrontea da. Keynesek merkatu autorregulatuari eginiko kritikak ondorioztatzen zuen ez zegoela ekonomi teoria bakarra testuinguru eta garapen maila desberdinetarako aplikagarria zenik, eta aitzitik, desberdintasun horiek analisi eta tresna berezkoak behar zituztela. Ildo horri eutsiz, beraz, garapenari buruzko teoria eta lege unibertsalak zalantzan jarri, eta azpigarapenaren analisiak hainbat gai aztertzen ditu teoria eta tresna analitiko propioak eskainiz: garapenaren etapak, desoreka estrukturalak, menpekotasun harremanak, oinarrizko beharrak, giza garapena, kontraeraso neoklasikoa eta Washintong-eko kontsentsua,…

**Ekonomia Feminista**

Eskola hau aldendu egiten da kapitalaren balorizazio prozesuen analisietatik (errentagarritasun pribatuaren logikatik) eta bizitzaren jasangarritasuna helburu duen logika ekonomiko berri batera eramaten gaitu. Erreprodukzio eta zaintza lanak (eta planetaren muga ekologikoak) aintzat hartuz, Kapital eta Lanaren arteko konfrontazioa gainditu eta benetako kontraesana Kapitala eta Bizitzaren artekoa dela proposatzen dute (alegia, mozkin kapitalista eta bizitzaren zaintzaren artekoa).

Ildo horretatik, eskola honen salaketa nagusia da Ekonomia konbentzionalak ezkutatu egiten dituela merkatuaz kanpo egiten diren hainbat jarduera, ezinbestekoak direnak jarduera ekonomikoaren eta merkatuen funtzionamendurako, baita gizarteak aurrera egiteko ere, hain zuzen ere: zaintza lana; normalean emakumeen esku gelditzen dena, gainera. Horregatik analisi ekonomikoa osatu eta dirutan lor daitezkeen ondasun eta prozesuez harago gainerako jarduera ez-merkantilak ere aintzat hartzearen beharra defenditzen dute.

Erreprodukzio eta zaintza lanak ekonomiaren funtzionamenduan duten egiteko funtsezkoa azalerazteaz gain, beren helburua litzateke genero aldagaia barneratzea Ekonomiaren ikuspegi teorikoetan, neurketarako adierazle eta tresnetan eta eguneroko praktiketan. Zentzu horretan ekarpen interesgarri batzuk egin izan dira, esaterako, lana eta enpleguaren alorrean, familia barruko desberdintasun eta gatazken inguruan, edota BPGren alternatiba izan daitezkeen adierazle berrien proposamenetan.

**Ekonomia Ekologikoa**

Ekonomia Ekologikoak, izenak iradokitzen duen moduan, Ekonomia eta Ekologiaren arteko lotura egin eta baliabide fisikoen mugak integratzen ditu analisi ekonomikoan.

Eskola honen salaketa nagusia da Ekonomia konbentzionalak ez dituela kontuan hartzen jarduera ekonomikoa ematen den testuinguru fisikoa, Lurra planeta eta horrek hazkunde ekonomikorako dakartzan mugak (produkzio funtzioak testuinguru naturaletik aparte finkatzen dituelako eta jatorri zehaztu gabeko ekonomi baliabideen esleipen efizientea egitera mugatzen delako). Ekonomia ekologikoarentzat, aldiz, baliabide naturalen gainean burutzen da jarduera ekonomikoa; eta horregatik produkzio eta kontsumo jarduerek ingurumenarekin dituzten energia eta materia fluxuak ere barneratzen ditu analisian. Horrela, ikuspegi integratzaile honetatik, sistemaren jasangarritasuna helburu, produkzioaren hazkunde mugagabearen ikuspegia borrokatuko da. Neurketa adierazle propioak ere garatu izan dira, hala nola aztarna ekologikoa; Produkzio Primario Netoaren Giza Jabetzea edota metabolismo sozialari loturiko adierazleak.

**Ekonomia sozial eta solidarioa**

Bukatzeko, eta berez eskola edo korronte teoriko gisa definitu ez daitekeen arren, aipamen bat egin nahiko genioke azken aldion enpresa ereduak eta ekonomia ulertzeko modu alternatiboen esparruan geroz eta oihartzuna handiagoa hartzen ari den Ekonomia sozial eta solidarioari. Jarduera ekonomikoa, pertsonen eta komunitatearen zerbitzura jarriz, justizia, lankidetza, elkarrekikotasuna eta elkarrekiko laguntza printzipioetan oinarritutako ekoizpen, banaketa, kontsumo eta finantzaketa harremanak eratzeko proposamen eta ekimenak sartuko genituzke bertan.

Horrela, eta definizio zehatz eta mugatu bat eman ez daitekeen arren, orokorrean Ekonomia sozial eta solidarioa: autokudeaketa edota antolakundeen (enpresen, administrazioen) funtzionamendu demokratikoetatik abiatuz, komunitatearekiko, justizia sozialarekiko eta ingurumen jasangarritasunarekiko errespetuzko jokabideak sustatzen dituzten hainbat praktikak eta ekarpen teorikok osatzen duten multzo heterogeneo bat dela esan dezakegu.